**Príklad na vyplnenie daňového priznania pre FO typ A - študent**

**ZADANIE :**

Študentka Katarína mala v roku 2021 príjem z dohody počas 3 mesiacov od jedného zamestnávateľa v celkovej sume **975 eur**. U tohto zamestnávateľa si neuplatnila nezdaniteľnú časť základu dane na daňovníka - nepodpísala tlačivo Vyhlásenie na uplatnenie nezdaniteľnej časti základu dane na daňovníka a daňového bonusu podľa § 36 ods. 6 zákona č. 595/2003 Z. z. o dani z príjmov v znení neskorších predpisov (ďalej len “Vyhlásenie“).

Tiež si táto študentka neuplatnila u zamestnávateľa odvodovú úľavu z platenia poistného. **Celkové poistné** a príspevky jej bolo zrazené v sume **130,65 eur,** z toho **: sociálne poistenie 91,65 eur a zdravotné poistenie 39 eur.**

Zamestnávateľ jej zrazil **preddavky na daň** vo výške **160,43 eura**.

Po skončení zdaňovacieho obdobia jej zamestnávateľ vydal vyplnené Potvrdenie o zdaniteľných príjmoch, o preddavkoch na daň, o daňovom bonuse na vyživované dieťa podľa § 39 ods. 5 zákona č. 595/2003 Z. z . o dani z príjmov v znení neskorších predpisov (ďalej len „zákon“) za zdaňovacie obdobie r. 2021 (ďalej len „potvrdenie“) .

**Úhrn** jej **zdaniteľných príjmov** za rok 2021 **je nižší ako 2 255,72 eura**, študentka **nie je povinná podať daňové** **priznanie**, ale ho môže podať dobrovoľne, pričom z tohto priznania jej vyplynie výhoda – vrátenie dane/preplatku na dani.

**POSTUP VYPLNENIA DAŇOVÉHO PRIZNANIA:**

Pri vyplnení daňového priznania typ A pre fyzické osoby  študentka postupuje nasledovne:

Vypíše 1. stranu priznania na r. 01 až 10, v ktorých uvedie svoje identifikačné údaje podľa predtlače.

Na druhej strane do V. oddielu **na r. 34 a 35** uvedie celkový príjem, ktorý poberala na základe dohody , t.j. sumu **975 eur** (z riadku 01Potvrdenia od zamestnávateľa).

Na strane 3 riadky **36, 37, 38** vypĺňa (nemohla si uplatniť u zamestnávateľa odvodovú úľavu z platenia poistného a odvodov), a to podľa Potvrdenia z riadkov 02 = **130,65 eur**, z toho 02a = **91,65 eur** ,02b = **39 eur**.

**Na r. 39** vyplní sumu **844,35 eur** ( elektronický formulár mu túto sumu ponúkne),

Na strane 3 – VI. oddiel **-** **na r.40** vyplní sumu **4 511,43 eura**,

v **riadku 43** uvedie sumu vykázaného základu dane **v r. 39 , t.j. 844,35 eur**.

Na **r. 44, 45, 56** vyplní **nulu**.

Na strane 4 **v r.58 a 64** vyplní **nulu.**

Na **r. 69** – **uvedie sumu** preddavkov na daň, ktorú zamestnávateľ zrazil pri vyplatení odmeny t.j. sumu **160,43 eur** (z riadku 04 Potvrdenia).

Vyplní tiež **r. 72**, na ktorom uvedie výšku preplatku na daň (vo výške zrazených preddavkov na daň uvedených na **r. 70**) sumu **160,43 eura**.

Na str. 5 v VIII. oddiele **vyznačí, že neuplatňuje postup podľa § 50** zákona- t.j., že neposkytne 2% resp.3= zo zaplatenej dane na určený účel, nakoľko jej nevznikla daňová povinnosť z podaného daňového priznania.

Na str. 6 v IX. oddiele - môže uviesť poznámku, že počas roka 2021 bola študentkou vysokej školy.

Na str. 6 **vyplní r. 87 –** počet príloh 1 (potvrdenie od zamestnávateľa). Vypíše dátum vyplnenia priznania a podpíše sa.

Na str. 6 **vypíše XI. oddiel** – Žiadosť o vrátenie daňového preplatku (**X**) a **vyznačí údaj**, že chce preplatok vrátiť napr. poštovou poukážkou (**X**). Ďalej v žiadosti uvedie **dátum a podpíše sa**.